Agnolo Bronzino

Agnolo Bronzino of Agnolo di Cosimo di Maiano, mo je wordt ôok Agnolo Tori genoemd, (Monticelli, by Firenze, 17 november 1503 - 23 november 1572), was êen van de belangrykste verteegnwoordigers van ’t Florentynsche maniërisme.

Je was e lêerlink van Raffellino del Garbo en Pontormo.

Van 1530 tout 1533 schilderdegt ie vo den hertog van Umbrië, Guidobaldo von Urbino, in Pesaro.

Were in Firenze, in 1539, werkte Bronzino mee an de decoroatie vo den trouw van Cosimo I de' Medici met Eleonora van Toledo. Deurdan ze zo content van em woarn, wierd ’n in 1540 angesteld ols hofschilder van de Medici’s. In 1545 maktegt ie ’t portret van de vrouwe van Cosimo met under zeuntje Giovanni. Z’n portreitn wierdn anzien ols de mêest verfynde van de 16ste eeuwe. 

In 1546-1547 gingt ’n ip reize no Rome. Je bestudeerde doa de schilderyen van Rafaël en Michelangelo en je liet em deur die werkn inspireern.

Bronzino is ’t grotste dêel van z’n carrière actief gewist in Firenze. Zyn favoriete lêerlink was de schilder Alessandro Allori en de periode da Bronzino in Firenze stierf, in 1572, weundegt ie in ’t uus van Allori. 

Bronzino
Bronzino